
 Priedas Nr. 2. Techninė specifikacija

KOMUNALINIŲ ATLIEKŲ SURINKIMO ŠILALĖS RAJONO SAVIVALDYBĖS TERITORIJOJE IR JŲ TRANSPORTAVIMO Į ATLIEKŲ APDOROJIMO ĮRENGINIUS PASLAUGŲ PIRKIMAS
TECHNINĖ SPECIFIKACIJA
1. PAGRINDINĖS SĄVOKOS
1.1. Atliekų apdorojimo įrenginiai: Tauragės regiono nepavojingų atliekų sąvartynas su rūšiavimo linija, maisto/virtuvės atliekų apdorojimo įrenginiu, Tauragės žaliųjų atliekų kompostavimo aikštelė, bei Šilalės didžiųjų atliekų surinkimo aikštelė. Įrenginių adresai, darbo valandos bei priimamų atliekų sąrašai skelbiami https://uabtratc.lt 
1.2. Atliekų maišai – papildoma atliekų turėtojų mišrių komunalinių atliekų rinkimo priemonė: užrišami LDPE maišai, skirti laikinam mišrių komunalinių atliekų iš atliekų turėtojų surinkimui, kurių storis nemažiau kaip 40 mikronų, apkrova nemažiau kaip 100 litrų, nepermatomi;

1.3. Atliekų turėtojas – komunalinių atliekų gamintojas arba asmuo (fizinis, juridinis asmuo bei kitas ūkinis subjektas), kuris turi komunalines atliekas bei yra apmokestintas vietine rinkliava.

1.4. Bendro naudojimo konteineris/kolektyvinis konteineris - keturratis plastikinis arba metalinis (žalios, juodos, pilkos spalvos) su plokščiais arba kupoliniais dangčiais, stabdžių mechanizmu 1,1 m³ arba 0,77 m³ talpos konteineris arba 1,5 m³ talpos antžeminis maisto/virtuvės atliekų surinkimo konteineris su dviejų kablių kėlimo sistema, arba požeminis, pagamintas iš cinkuotos skardos su dviejų kablių kėlimo sistema, 5 m³ talpos mišrių komunalinių atliekų surinkimo konteineris.
1.5. Biologinės atliekos – bet kokios atliekos, kurios gali skaidytis ar būti suskaidytos aerobiniu ar anaerobiniu būdu, pavyzdžiui, maisto ir virtuvės atliekos, žaliosios atliekos, popieriaus ir kartono, medienos, natūralių audinių atliekos.
1.6. Darbo valandos – Tauragės regione esančių atliekų apdorojimo, šalinimo ar saugojimo įrenginių UAB Tauragės regiono atliekų tvarkymo centro (toliau – TRATC) direktoriaus įsakymu patvirtintos darbo valandos, kuriomis priimamos apdorojimui ar laikinam saugojimui Paslaugos teikėjo atvežtos mišrios komunalinės, biologinės, didelių gabaritų ir kitos specifinės atliekos. Darbo valandos paslaugos teikimo laikotarpiu gali keistis. Darbo valandos skelbiamos https://uabtratc.lt 
1.7. Didelių gabaritų ir kitos specifinės atliekos – stambūs buities apyvokos daiktai: stambūs buities apyvokos daiktai ir kitos namų ūkyje susidarančios didelių matmenų atliekos, kurios dėl savo dydžio negali būti metamos į mišrių komunalinių atliekų ir (ar) pakuočių atliekų ir antrinių žaliavų surinkimo konteinerius; buityje susidarančios statybos ir griovimo atliekos: atliekos, susidarančios atliekant smulkius gyvenamojo būsto (patalpų) statybos (griovimo) ar remonto darbus, kuriems vykdyti teisės aktų nustatyta tvarka nėra privalomas statybą leidžiantis dokumentas ar rašytinis pritarimas statinio projektui; elektros ir elektroninės įrangos atliekos: buityje susidarantys šaldytuvai, televizoriai, kompiuteriai, siurbliai, varikliai, elektros instaliacijos medžiagos, kompresoriai, elektros lemputės, įvairūs elektroniniai įrenginiai ir prietaisai, kurių veikimui reikalinga elektros energija; buityje susidarančios pavojingosios atliekos – buityje susidarančios atliekos, kurios pasižymi viena ar keliomis pavojingumą lemiančiomis savybėmis ir/ar atitinka atliekų pavojingumo kriterijus: baterijos, akumuliatoriai, buitinės chemijos produktų, dažų, lakų, skiediklių atliekos, cheminėmis medžiagomis užteršta pakuotė, tepalų filtrai, panaudoti tepalai ir kitos naftos produktų atliekos, pavojingų medžiagų turinčios elektros ir elektronikos įrangos, dienos šviesos lempos ir kitos atliekos, kuriose yra gyvsidabrio ir kitos buityje susidarančios atliekos, kurios pagal teisės aktų reikalavimus priskiriamos pavojingoms;
1.8. Didžiųjų atliekų surinkimo aikštelė (DASA) – aikštelė, esanti Pilies g. 3, Vingininkų k., Šilalės raj., kurioje išrūšiuotos atliekos priimamos vadovaujantis TRATC direktoriaus įsakymu patvirtinta atliekų priėmimo tvarka ir tvarkomos vadovaujantis TRATC direktoriaus įsakymu patvirtintu reglamentu, veikianti nustatytomis darbo valandomis.
1.9. Individualus konteineris – plastikinis (dažniausiai juodos spalvos), dviratis, su plokščiais dangčiais 0,24, 0,14 arba 0,12 m³ talpos konteineris. Juridiniai asmenys pagal poreikį gali naudotis ir 0,77 m3 ar 1,1 m3 talpos individuliais konteineriais.
1.10. Informacinis lipdukas – ant konteinerių klijuojamas, iš vandeniui atsparaus popieriaus pagamintas, atspausdintas vandeniui ir blukimui atspariais dažais lipdukas, kuriame pateikiama mažiausiai ši informacija: Paslaugos teikėjo pavadinimas, adresas, telefono numeris, konteinerio paskirtis, kokių atliekų negalima šalinti konteineryje, ŽAKA bei DASA adresai ir kita Užsakovo reikalaujama informacija. Informacinio lipduko matmenys: A4.

1.11. Komunalinės atliekos – buitinės (buityje susidarančios) atliekos ir kitokios atliekos, kurios savo pobūdžiu ar sudėtimi yra panašios į buitines atliekas.

1.12. Konteineris – mišrių komunalinių ar biologinių atliekų rinkimo iš atliekų turėtojų priemonė, kurią aptarnauja Paslaugos teikėjas.

1.13. Konteinerių identifikavimo sistema – Paslaugos teikėjo įsigyta techninė ir programinė įranga, skirta fiksuoti ir perduoti Užsakovui duomenis ir įvykius, susijusius su konteinerių aptarnavimu. Reikalavimai konteinerių identifikavimo sistemai pateikiami atskirame techninių specifikacijų skyriuje.

1.14. Konteinerio žymeklis – prie konteinerio pritvirtinta identifikacinė RFID žyma, kurioje saugomi konteinerį identifikuojantys duomenys, nurodyti atskirame skyriuje.

1.15. Maisto/virtuvės atliekų apdorojimo įrenginys – regioninio sąvartyno teritorijoje esantis įrenginys, kuriame atliekos priimamos vadovaujantis TRATC direktoriaus įsakymu patvirtinta atliekų priėmimo tvarka ir  darbo laiku. 

1.16. Mišrios komunalinės atliekos – komunalinės atliekos, likusios po biologinių atliekų, pakuočių ir antrinių žaliavų rūšiavimo. Mišrioms komunalinėms atliekoms nepriskiriamos buities pavojingos, didžiosios, elektros ir elektroninės įrangos, statybos ir griovimo, kapinių, viešųjų erdvių tvarkymo, gamybinės ir kitos atliekos.

1.17. Mišrių komunalinių atliekų surinkimo grafikas – reguliarus mišrių komunalinių atliekų surinkimas nustatytomis savaitės ir mėnesio dienomis.

1.18. Netinkamas naudoti konteineris – konteineris, kuris turi bent vieną iš šių defektų: nulaužta daugiau kaip pusė konteinerio dangčio ar dangčio visai nėra, neveikia konteinerio dangčio atidarymo mechanizmas, sugadintas bent vienas konteinerio ratukas, deformuota konteinerio forma, aplaužytos sienelės, yra įtrūkimai ar skylės ant konteinerio sienelių ar dugne.

1.19. Paslauga – atliekų tvarkytojo vykdoma komunalinių atliekų surinkimo Šilalės rajono savivaldybės teritorijoje ir jų transportavimo šalinti į atliekų apdorojimo įrenginius paslauga.

1.20. Paslaugos teikėjas – atliekų tvarkytojas, kuris pagal sutartį su Užsakovu teikia komunalinių atliekų surinkimo Šilalės rajono savivaldybės teritorijoje ir jų transportavimo į atliekų apdorojimo įrenginius paslaugą.

1.21. Perpildytas konteineris – kai konteineris pripildytas mišriomis komunalinėmis ar biologinėmis atliekomis virš viršutinio konteinerio krašto, ir konteinerio dangtis neužsidaro. Taip pat ir kai šalia pilno/perpildyto konteinerio palikta mišrių komunalinių ar biologinių atliekų.

1.22. Pranešimas – tai spausdintas dokumentas (atitinkamos dalys gali būti pildomos ranka), kuriuo Paslaugos teikėjas informuoja atliekų turėtojus, kai konteineris pripildytas ne mišriomis komunalinėmis atliekomis, kai yra aplinkybės, neleidžiančios ištuštinti konteinerio, ar kitos aplinkybės, apie kurias Paslaugos teikėjas turi informuoti atliekų turėtojus. Pranešime turi būti nurodyta (mažiausiai): Paslaugos teikėjo pavadinimas, informacinis tekstas, nurodantis dėl kokios priežasties teikiamas pranešimas, Paslaugos teikėjo telefono numeris, elektroninis paštas, bei adresas, skirtas teikti skundams (prašymams) ir paklausimams. Pranešimas turi būti A6 arba didesnio formato, pagamintas iš vandeniui atsparaus popieriaus, atspausdintas vandeniui atspariais dažais. Pranešimo formą patvirtina Užsakovas.
1.23. Raštiškas atliekų turėtojo pranešimas – atliekų turėtojo rašytinis ir pasirašytas pranešimas, nurodant kontaktinius duomenis (pavardę, vardą, adresą ir telefono numerį ir/ar elektroninio pašto adresą), pateiktas paštu, faksu, elektroniniu paštu ar tiesiogiai į rankas Paslaugos teikėjo ar Užsakovo atstovams.

1.24. Regioninis sąvartynas – Tauragės regiono nepavojingų atliekų sąvartynas, esantis Kaupių kaime 4, Žygaičių seniūnijoje, Tauragės rajone, kuriame atliekos priimamos vadovaujantis TRATC direktoriaus įsakymu patvirtinta atliekų priėmimo tvarka ir tvarkomos vadovaujantis reglamentu.

1.25. Rūšiavimo linija – mechaninio atliekų rūšiavimo linija, esanti regioninio sąvartyno teritorijoje. Atliekos priimamos vadovaujantis TRATC direktoriaus įsakymu patvirtinta atliekų priėmimo Tauragės regiono nepavojingų atliekų sąvartyne tvarka ir  sąvartyno darbo laiku.
1.26. Sunkiai privažiuojama teritorija – teritorija iki kurios vedantis kelias, esantis su grunto danga nepravažiuojamas šiukšliavežiui dėl blogos kelio dangos ar šalikelėje augančių medžių. Neprivažiuojamų teritorijų sąrašą sudaro Paslaugos teikėjas su seniūnijų seniūnais.

1.27. Šiltasis metų laikas – laikotarpis nuo gegužės 1 d. iki rugsėjo 30 d.
1.28. Užsakovas – UAB Tauragės regiono atliekų tvarkymo centras.

1.29. Viešoji vieta – Šilalės rajono savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (aikštės, skverai, parkai, kapinės, pėsčiųjų takai, paplūdimiai ir kitos žmonių susibūrimo vietos) ir visuomenei prieinamas nuosavybės teise arba nuomos (panaudos) sutarties pagrindu valdomas žemės sklypas, kuriame teikiamos paslaugos (nuomos, buities, taksofonų, nesudėtingų atrakcionų ir pan.), taip pat vykdoma prekyba iš (nuo) laikinųjų prekybos įrenginių, kioskų, paviljonų, iš prekybai įrengtų specializuotų automobilių, iš automobilių ar automobilių priekabų, lauko kavinių.

1.30. Žaliųjų atliekų kompostavimo aikštelė (ŽAKA) – aikštelė, esanti Kaupių k. 4, Tauragės rajone, kurioje išrūšiuotos žaliosios atliekos priimamos vadovaujantis TRATC direktoriaus įsakymu patvirtinta atliekų priėmimo tvarka ir tvarkomos vadovaujantis TRATC direktoriaus įsakymu patvirtintu reglamentu, veikianti nustatytomis darbo valandomis.

1.31. Žodinis atliekų turėtojo pranešimas – atliekų turėtojo žodinis pranešimas, nurodant kontaktinius duomenis (pavardę, vardą, adresą ir telefono numerį ir/ar elektroninio pašto adresą), pateiktas telefonu ar tiesiogiai išsakomas Paslaugos teikėjo ar Užsakovo atstovams.

1.32. Kitos šiose Techninėse specifikacijose vartojamos sąvokos yra suprantamos taip, kaip jos yra apibrėžtos galiojančiuose teisės aktuose.

2. APTARNAUJAMOS TERITORIJOS, APTARNAUJAMŲ OBJEKTŲ IR DABARTINĖS KOMUNALINIŲ ATLIEKŲ SURINKIMO SISTEMOS APRAŠYMAS
2.1. Teritorija.  Šilalės rajono savivaldybės teritoriją, kurią Paslaugos teikėjas turės aptarnauti, sudaro 14 seniūnijų: Bijotų, Bilionių, Didkiemio, Kaltinėnų, Kvėdarnos, Laukuvos, Palentinio, Pajūrio, Šilalės miesto, Šilalės kaimiškoji, Tenenių, Traksėdžio, Upynos, Žadeikių.
2.2. Gyventojai. 2025-12-31 duomenimis, bendras deklaruotų gyventojų skaičius savivaldybėje yra 21178, tame tarpe Šilalės mieste – 4426, Kvėdarnos miestelyje – 1520, kituose miesteliuose ir kaimuose – 15232 gyventojai. Atliekų surinkimo paslaugos yra teikiamos 100 proc. Šilalės rajono savivaldybės atliekų turėtojų.
2.3. Aptarnaujami objektai:
2.3.1. Preliminari informacija apie atliekų turėtojus savivaldybėje:

daugiabučių skaičius – apie 230 vnt.;

individualių namų skaičius – apie 7235 vnt.;

juridinių asmenų skaičius, kuriems bus teikiama paslauga – apie 875 vnt.;

2.3.2. Preliminari informacija apie konteinerių kiekį savivaldybėje:

	
	60 l
	120 l
	240 l
	1100 l
	1500 l
	5000 l

	Mišrių komunalinių atliekų konteineriai Šilalės mieste
	-
	157
	809
	96
	-
	13

	Mišrių komunalinių atliekų konteineriai rajone
	-
	330
	6299
	381
	-
	6

	Biologinių atliekų konteineriai Šilalės mieste (individualūs)
	574
	-
	667
	-
	-
	-

	Biologinių atliekų konteineriai Šilalės mieste (bendro naudojimo)
	-
	-
	28
	-
	13
	-



	Biologinių atliekų konteineriai Kvėdarnoje
	226
	
	
	
	5
	-


2.3.3. Savivaldybės teritorijoje susidariusios mišrios komunalinės atliekos iš individualių namų valdų surenkamos 0,12 (0,14) arba 0,240 m³, iš daugiabučių namų, įstaigų, įmonių ir organizacijų – 0,12 (0,14), 0,24, 0,77, 1,1 arba 5 m³, kaimuose, kurie nutolę didesniu nei 200 m atstumu nuo kelio, kuriuo organizuojamas maršrutas, – kolektyviniais 1,1 m³ talpos Lietuvos Respublikos standartus atitinkančiais konteineriais.  
2.3.4. Esant poreikiui sunkiai privažiuojamų teritorijų gyventojai be individualių konteinerių papildomai yra aptarnaujami ir kolektyviniais konteineriais, gyventojams dalinami atliekų maišai.

2.3.5. Mišrių komunalinių atliekų surinkimui šiuo metu naudojami konteineriai, atitinkantys LST EN 840 (1-6 dalys) kokybės standarto arba lygiaverčių kokybės standartų reikalavimus. 

2.4. Prie bendro naudojimo konteinerių paliktos didžiosios ir kitos specifinės atliekos yra renkamos atskirai ir pristatomos į atliekų apdorojimo įrenginius. 

2.5. Per 2025 m. Šilalės rajono savivaldybėje surinkta komunalinių atliekų: 

	Atliekų pavadinimas
	Kodas
	Kiekis, t

	Mišrios komunalinės atliekos
	20 03 01
	3787

	Biologinės atliekos iš individualių namų
	20 02 01
	484

	Biologinės atliekos iš daugiabučių namų
	20 01 08
	25

	Didžiosios ir kt. specifinės atliekos (surinktos apvažiavimo būdu). Savivaldybės sprendimu apvažiavimai nebuvo vykdomi. Vadovaujantis ankstesnių metų patirtimi tokių atliekų gali susidaryti apie 100 t/metus.
	20 03 07
	0

	Didžiosios ir kt. specifinės atliekos (iš konteinerinių aikštelių)
	20 03 07
	9


2.6. Žemiau lentelėje pateikiami duomenys apie Tauragės regiono atliekų tvarkymo centro vietinės rinkliavos apskaitos programoje (ATRIS) užfiksuotus komunalinių atliekų surinkimo konteinerių pakėlimus:
	Konteinerių pakėlimų skaičius, vnt./metus
	2023 m.
	2024 m.
	2025 m.

	Mišrių komunalinių atliekų
	102577
	96331
	90117

	Žaliųjų atliekų
	5763
	6673
	6880


2.7. 2025 m. mišrios komunalinės atliekos buvo surenkamos dažnumu, nurodytu lentelėje: 

	Kolektyvinio naudojimo konteinerių, skirtų daugiabučių namų gyventojams, aptarnavimo dažnumas
	Individualių namų valdose esančių konteinerių aptarnavimo dažnumas
	Juridinių asmenų naudojamų konteinerių aptarnavimo dažnumas

	Šilalės mieste – 3 kartus per savaitę (156 kartus per metus); 
Kvėdarnos mstl. – 2 kartus per savaitę (104 kartus per metus)
Kitose savivaldybės vietose – 1 kartą per 2 savaites (26 kartus per metus).
	Šilalės mieste ir kitose savivaldybės vietose – 1 kartą per 2 savaites (26 kartus per metus);


	Atsižvelgiant į tai, kaip aptarnaujami kiti atliekų turėtojai, esantys toje aptarnavimo zonoje, bet ne rečiau kaip 1 kartą per mėnesį (12 kartų per metus);


3. PASLAUGOS TEIKIMO TRUKMĖ IR TERMINAI
3.1. Paslaugos teikimo laikotarpis – 3 metai (su galimybe pratęsti dar 3 metams) nuo sutartyje nurodytos paslaugos teikimo pradžios datos.

3.2. Paslaugos teikėjas turi pradėti teikti paslaugą 100 proc. atliekų turėtojų visoje Šilalės rajono savivaldybės teritorijoje ne vėliau kaip per 3 mėnesius nuo sutarties pasirašymo (jei Paslaugos teikėjas pasiūlyme nurodo trumpesnį pasiruošimo laikotarpį nei 3 mėnesiai, paslaugos teikėjas privalės pasiruošti paslaugų teikimui per pasiūlyme nurodytą laikotarpį).
3.3. Paslaugos teikėjas turi užtikrinti Paslaugos teikimo nepertraukiamumą po Sutarties pasibaigimo ar jos nutraukimo, kol visa apimtimi Paslaugos teikimą perims naujasis Paslaugos teikėjas.

4. PASLAUGOS TEIKIMO APIMTYS
4.1. Komunalinių atliekų surinkimo ir vežimo paslauga apima:

4.1.1. mišrių komunalinių atliekų konteinerių tuštinimą iš individualių namų valdų, sodų, garažų bendrijų, prie daugiabučių gyvenamųjų namų esančių bendro naudojimo konteinerių aikštelių bei įmonių, įstaigų ir organizacijų konteinerių, kurios yra apmokestintos Rinkliava ir yra Rinkliavos objektas;

4.1.2. biologinių atliekų konteinerių tuštinimą iš Šilalės miesto ir Kvėdarnos mstl. individualių namų valdų. Ir biologinių atliekų konteinerių tuštinimą prie daugiabučių gyvenamųjų namų esančių bendro naudojimo konteinerių aikštelių. 
4.1.3. konteinerių ištuštinimo metu užtikrinti konteinerių aikštelės ar konteinerių stovėjimo vietos tvarką ir švarią aplinką 5 m atstumu aplink konteinerių aikštelę ar konteinerio stovėjimo vietą (5 m skaičiuojant nuo aikštelės teritorijos ar nuo kiekvieno konteinerio išorinės kraštinės), surenkant išsibarsčiusias mišrias komunalines ir biologines atliekas bei mišrias komunalines ir biologines atliekas, kurios paliekamos maišeliuose ar kitoje pakuotėje prie pilnų joms skirtų konteinerių. 
4.1.4. atskirą didelių gabaritų ir specifinių atliekų surinkimą iš bendro naudojimo komunalinių atliekų konteinerių bei jų aikštelių ir pristatymą į Užsakovo nurodytus atliekų apdorojimo įrenginius. Šios atliekos surenkamos Šilalės mieste ne rečiau kaip 1 kartą per mėnesį, likusioje savivaldybės teritorijoje 1 kartą per ketvirtį. 

4.1.5. didelių gabaritų ir specifinių atliekų surinkimą apvažiavimo būdu ne rečiau kaip 2 kartus per metus ir jų pristatymą į atliekų apdorojimo įrenginius;

4.1.6. iš Šilalės miesto individualių namų surinktų biologinių atliekų transportavimą į maisto/virtuvės atliekų apdorojimo įrenginį;
4.1.7. iš Šilalės miesto bendro naudojimo konteinerių bei Kvėdarnos mstl. bendro naudojimo ir individualių konteinerių surinktų biologinių atliekų transportavimą į maisto/virtuvės atliekų apdorojimo įrenginį;  
4.1.8. surinktų mišrių komunalinių atliekų transportavimą į regioninį sąvartyną (rūšiavimo liniją);
4.1.9. netinkamų naudoti mišrių komunalinių atliekų surinkimo konteinerių keitimą ir naujų rinkliavos mokėtojų aprūpinimą mišrių komunalinių atliekų surinkimo konteineriais;  
4.1.10. netinkamų naudoti biologinių atliekų konteinerių keitimą ir naujų rinkliavos mokėtojų aprūpinimą biologinių atliekų surinkimo konteineriais.
4.1.11. sugadintų bendro naudojimo konteinerių remontą (tame tarpe ir požeminių) ir netinkamų naudoti konteinerių keitimą. O taip pat ir bendro naudojimo konteinerių stoginių priežiūrą ir einamąjį remontą (sugadintų spynų, rankenų, sulankstyto aptvaro ar pan.). 
4.1.12. teisingą ir tikslų informacijos apie paslaugos teikimą įvedimą į konteinerių identifikavimo sistemą.
4.1.13. konteinerių identifikavimo sistemos duomenų perdavimą į Užsakovo duomenų bazę.
4.1.14. kolektyvinių konteinerių plovimą ir (ar) dezinfekavimą, pagal suderintą su Užsakovu konteinerių plovimo grafiką.
4.1.15. komunalinių atliekų vizualinę rūšiavimo kontrolę prieš konteinerio ištuštinimą, t. y. Paslaugų teikėjo darbuotojai, ištuštindami konteinerius, vizualiai tikrina, kokiomis atliekomis užpildyti konteineriai.
4.1.16. visuomenės informavimą apie komunalinių atliekų surinkimo grafikus bei komunalinių atliekų tvarkymą.
5. PASIRUOŠIMAS PASLAUGOS TEIKIMUI
5.1. Pasiruošimo Paslaugų teikimui laikotarpis (toliau - pasiruošimo laikotarpis) yra nurodomas Sutartyje, tačiau bet kuriuo atveju jis negali būti ilgesnis kaip 3 (trys) mėnesiai nuo Sutarties pasirašymo dienos. Paslaugų teikėjas turi pradėti teikti visos apimties Paslaugas ne vėliau kaip iki pasiruošimo termino pabaigos.

5.2. Paslaugų teikėjas pasiruošimo laikotarpio pradžioje, per 5 darbo dienas, turi pateikti raštu Užsakovui visų darbuotojų, kurie bus atsakingi už Paslaugų teikimą (konteinerių identifikavimą, duomenų perdavimą, skundų (prašymų) nagrinėjimą ir registravimą, ataskaitų pateikimą, konteinerių apskaitą), kontaktinius duomenis (vardus, pavardes, pareigas, telefonų numerius, fakso ir elektroninio pašto adresus). Asmuo, atsakingas už Paslaugų teikimą, bei jį pavaduosiantis asmuo turi būti gerai susipažinę su aptarnaujama teritorija, privalo suprasti, skaityti, kalbėti ir rašyti lietuvių kalba. Paskirtam atsakingam asmeniui turi būti suteikti įgaliojimai spręsti problemas dėl Sutarties vykdymo. Užsakovo pageidavimu, atsižvelgiant į numatomos aptarti problemos pobūdį, su šiuo asmeniu turi būti įmanoma susitikti sutartu laiku ir sutartoje vietoje.

5.3. Užsakovas per 5 darbo dienas nuo sutarties pasirašymo turi paskirti atsakingą asmenį, kuris bus atsakingas už ryšio palaikymą su Paslaugų teikėjo atsakinguoju asmeniu.

5.4. Užsakovas per 10 darbo dienų nuo pasiruošimo laikotarpio pradžios pateikia Paslaugų teikėjui vietovių bei atliekų turėtojų adresų sąrašą, pagal kurį Paslaugų teikėjas kartu su Užsakovu įvertina konteinerių objektų skaičių ir konteinerių poreikį bei tam tikrais atvejais jų pastatymo vietas. 

5.5. Per pasiruošimo laikotarpį Paslaugų teikėjas turi įsigyti (pasitelkti) visas Paslaugų teikimui reikalingas atliekų surinkimo priemones ir techniką, visose šiukšliavežėse įrengti konteinerių indentifikavimo sistemą, ant konteinerių užklijuoti informacinius lipdukus, užklijuoti konteineriams suteiktus identifikacinius numerius pagal Užsakovo reikalavimus, užklijuoti konteinerių žymeklius, patikslinti bendro naudojimo konteinerių išdėstymo vietas.

5.6. Paslaugų teikėjas per konteinerių identifikavimo sistemą priskiria išdalintus konteinerius prie konteinerių objektų, pritvirtina konteineriams konteinerių žymeklius. Konteinerių objektams priskirtų konteinerių sąrašas turi būti perduoti (naudojant konteinerių identifikavimo sistemos programinę įrangą) Užsakovui ne vėliau kaip per 5 darbo dienas nuo pasiruošimo laikotarpio pabaigos. 

5.7. Paslaugų teikėjas visus naudojamus konteinerius turės priskirti prie konteinerių objektų iki pasiruošimo laikotarpio pabaigos. 

5.8. Pasiruošimo laikotarpio metu Paslaugų teikėjas kartu su Užsakovo paskirtais darbuotojais turi suderinti duomenų perdavimo sistemas bei perduodamų duomenų formatus, unikalius identifikatorius (suderinimo faktą įforminant raštu). 

5.9. Pasiruošimo laikotarpio, kaip ir pasiūlymo pateikimo metu, Paslaugų teikėjas privalo gerai susipažinti su aptarnaujama teritorija, esamais keliais, konteinerių išdėstymo vietomis, kita informacija reikalinga kokybiškam Paslaugų teikimui bei pasiūlymo pateikimui. Paslaugų teikėjas pasiruošimo laikotarpiu gali siūlyti alternatyvias vietas bendro naudojimo konteinerių aikštelėms, jei toks pakeitimas gerina Paslaugų atlikimo kokybę.

5.10. Paslaugų teikėjas per 1 mėnesį nuo Sutarties pasirašymo turi parengti mišrių komunalinių atliekų surinkimo, biologinių atliekų surinkimo, didelių gabaritų ir specifinių atliekų surinkimo iš bendro naudojimo konteinerių aikštelių bei šių atliekų surinkimo apvažiavimo būdu, bendro naudojimo konteinerių plovimo ir dezinfekavimo grafikus, kaip numatyta šios Techninės specifikacijos atitinkamuose skyriuose. 

5.11. Paslaugų teikėjas privalo organizuoti savo darbą atsižvelgdamas į apdorojimo įrenginių darbo laiką.

5.12. Paslaugų teikėjas, esant būtinybei, turi bendradarbiauti su iki šios Sutarties įsigaliojimo analogiškas Paslaugas teikusiu paslaugų teikėju bei netrukdyti šiam paslaugų teikėjui tinkamai teikti paslaugas.

5.13. Paslaugų teikėjas turi pasiruošti registruoti visus žodinius bei raštiškus pranešimus, nurodant datą, pareiškėjo vardą, pavardę, išsamų skundo (prašymo) priežasties aprašymą, planuojamas priemones trūkumams pašalinti, planuojamų trūkumų pašalinimo datą ir pastabas, ar priemonės buvo sėkmingos ar ne.

5.14. Paslaugų teikėjas turi su Užsakovu suderinti fotonuotraukų, kurias bus reikalinga patalpinti į Užsakovo konteinerių identifikavimo sistemą, formatus, raišką, kokybę, kiekį ir aplinkos fiksavimo būdą.

5.15. Atsiradus aplinkybėms, kurios trukdo tinkamai pasiruošti Paslaugų teikimui, Paslaugų teikėjas turi nedelsiant apie tai informuoti Užsakovą ir imtis visų galimų veiksmų problemoms išspręsti.

5.16. Paslaugų teikėjas turi atlikti kitus veiksmus, kurie būtini tinkamam Paslaugų teikimui.

5.17. Paslaugų teikėjas, prieš pradėdamas Paslaugų teikimą, bet ne vėliau kaip likus 10 darbo dienų iki pasiruošimo laikotarpio pabaigos (Paslaugų teikimo pradžios), privalo pateikti pasiruošimo ataskaitą ir dokumentus, kaip reikalaujama 5.1-5.16 punktuose. Užsakovas per 5 darbo dienas suderina pasiruošimo ataskaitą, jeigu nenustato trūkumų. Jeigu Užsakovas nustato trūkumų, informuoja apie tai Paslaugos teikėją ir suteikia 5 darbo dienas trūkumams pašalinti. Suderinus pasiruošimo ataskaitą, šalys pasirašo pasiruošimo teikti Paslaugas aktą. Šalims pasirašius šį aktą, laikoma, kad Paslaugų teikimui pasiruošta tinkamai. 
5.18. Paslaugų teikėjas, prieš pradėdamas Paslaugų teikimą, bet ne vėliau kaip likus 10 darbo dienų iki pasiruošimo laikotarpio pabaigos (Paslaugų teikimo pradžios), privalo viešai pateikti informaciją atliekų turėtojams apie atsakingų asmenų, kurie bus atsakingi už ryšio palaikymą Paslaugų teikimo metu, telefonų, fakso numerius, elektroninio pašto adresus bei vietinėje spaudoje, Užsakovo ir savo internetinėje svetainėje paskelbti mišrių komunalinių atliekų surinkimo grafiką.

6. KOMUNALINIŲ  ATLIEKŲ (MIŠRIŲ KOMUNALINIŲ IR BIOLOGINIŲ ATLIEKŲ) SURINKIMAS IR VEŽIMAS
6.1. Komunalinių atliekų surinkimo ir vežimo paslauga turi būti teikiama visoje Šilalės rajono savivaldybės teritorijoje. Mišrios komunalinės atliekos surenkamos visoje Šilalės rajono savivaldybės teritorijoje, biologinės atliekos surenkamos tik Šilalės mieste ir Kvėdarnos miestelyje.
6.2. Biologinės atliekos iš Šilalės miesto bendro naudojimo konteinerių bei Kvėdarnos mstl. bendro naudojimo ir individualių konteinerių surenkamos ir į apdorojimo įrenginius transportuojamos atskirai nuo surinktų iš Šilalės miesto individualių konteinerių;

6.3. Komunalinės atliekos turi būti surenkamos pagal suderintą su Užsakovu atliekų surinkimo grafiką, parengtą vadovaujantis Šilalės rajono savivaldybės atliekų tvarkymo taisyklėmis bei šiais pirkimo dokumentais. 
6.4. Biologinės atliekos renkamos tokiu dažnumu: 

	
	Sausio, vasario, gruodžio mėnesiais
	Kovo – lapkričio mėnesiais

	Iš individualių namų
	1 kartą per mėnesį
	1 kartą per 2 savaites

	Iš daugiabučių
	1 kartą per 2 savaites
	1 kartą per savaitę



Vertinant susidarančių atliekų kiekį bei sanitarines sąlygas, biologinių atliekų surinkimo dažnis gali būti keičiamas.  
6.5. Komunalinių atliekų surinkimo konteineriai tuštinami laikantis galiojančių Šilalės rajono savivaldybės atliekų tvarkymo taisyklių ir kitų teisės aktų reikalavimų, o pasikeitus atliekų tvarkymą reglamentuojantiems teisės aktams, laikytis visų naujų pakeitimų ar naujai priimtų teisės aktų reikalavimų.

6.6. Paslaugos teikėjas privalo šiukšliavežiais rinkti mišrias komunalines ir biologines atliekas, nemaišant jų tarpusavyje. 
6.7. Šalia kolektyvinio naudojimo konteinerių sudėtos didžiosios, elektros ir elektroninės įrangos ir kitos atliekos turi būti renkamos ir vežamos atskira transporto priemone. 
6.8. Ištuštinti konteineriai turi būti grąžinami į tą vietą, iš kurios Paslaugos teikėjo personalas juos paėmė. Konteinerių dangčiai turi būti uždaryti. Jeigu konteinerius reikia paimti iš uždaromų vietų ar teritorijų, juos ištuštinus ir grąžinus į vietą durys ir vartai turi likti tokioje pat pozicijoje (atidaryti ar uždaryti) ir tokios pat būsenos (užrakinti ar atrakinti), kaip iki paimant konteinerius ištuštinti. 
6.9. Tais atvejais, kai individualus konteineris pripildytas ne komunalinėmis atliekomis (konteineriuose yra atliekos, neleistinos pagal Šilalės rajono savivaldybės atliekų tvarkymo taisykles), arba ne tomis atliekomis, kurioms skirtas surinkimo konteineris, Paslaugos teikėjas privalo fiksuoti šį atvejį konteinerių indentifikavimo sistemoje, nufotografuoti atidarytą konteinerį su jame esančiomis atliekomis, taip, kad nuotraukoje būtų užfiksuotos neleistinos šalinti atliekos, užpildyti pranešimą, kuris užklijuojamas ant konteinerio arba įteikiamas atliekų turėtojui. Tokiu pranešimu informuojamas individualiu konteineriu besinaudojantis fizinis ar juridinis asmuo, Pranešimo kopija kartu su nuotraukomis pateikiama Užsakovui mėnesio ataskaitose. Tokie konteineriai ištuštinami sekančio komunalinių atliekų išvežimo metu, jei konteineryje yra tinkamos šalinimui atliekos. Jeigu atliekų turėtojui pateikiamas pakartotinis pranešimas dėl to paties pažeidimo, Paslaugos teikėjas, visą surinktą medžiagą pateikia Užsakovui. Jeigu aukščiau nurodytomis aplinkybėmis yra bendro naudojimo konteineris ir neįmanoma nustatyti konkretaus juo besinaudojančio atliekų turėtojo – informacinis pranešimas dėl netinkamai šalinamų atliekų ir galimų sankcijų neklijuojamas, konteineris aptarnaujamas.
6.10. Už 6.8. ir 6.19. punktuose nurodytus Paslaugų teikėjo veiksmus fiksuojant duomenis ir informuojant Administratorių apie netinkamomis atliekomis užpildytą konteinerį, Paslaugų teikėjui apmokama įprasta tvarka, taikant konteinerio ištuštinimo įkainį.
6.11. Atvejais, kai šalia komunalinių atliekų konteinerio(-ių) paliktos ne komunalinės atliekos ar ne tos atliekos, kurioms skirtas konteineris, Paslaugos teikėjas elgiasi kaip nurodyta 6.8 punkte (individualaus konteinerio atveju). Jeigu ne komunalinės atliekos paliktos šalia bendro naudojimo konteinerių, tokios atliekos surenkamos 7.5 punkte numatyta tvarka.
6.12. Mišrių komunalinių ar biologinių atliekų surinkimo metu Paslaugos teikėjas privalo vykdyti bendro naudojimo konteinerinių aikštelių valymą ir priežiūrą, užtikrinti švarą aplink konteinerius 5 m atstumu, surenkant išsibarsčiusias mišrias komunalines ir biologines atliekas, bei mišrias komunalines ir biologines atliekas, kurios paliekamos maišeliuose ar kitoje pakuotėje prie pilnų joms skirtų konteinerių. Taip pat paslaugos teikėjas privalo vykdyti bendro naudojimo konteinerių stoginių priežiūrą ir einamąjį remontą (sugadintų spynų, rankenų, sulankstyto aptvaro ar pan.). 
6.13. Atvejais, kai šalia kolektyvinio mišrių komunalinių atliekų konteinerio (-ių) yra pastatyti pakuočių atliekų ir antrinių žaliavų rūšiavimo konteineriai ir aplinkui pribarstyta ar palikta pakuočių atliekų ir antrinių žaliavų, Paslaugų teikėjas, tvarkydamas aikštelę, pakuočių atliekas ir antrines žaliavas sudeda į pakuočių rūšiavimo konteinerius. 
6.14. Atliekas, išsipylusias konteinerių ištuštinimo arba atliekų išvežimo metu, Paslaugos teikėjas privalo surinkti.

6.15. Mišrios komunalinės atliekos surenkamos tik žymėtais konteineriais skirtais mišrioms komunalinėms atliekoms surinkti.

6.16. Biologinės atliekos surenkamos tik žymėtais konteineriais skirtais biologinėms atliekoms surinkti.

6.17. Atvejais, kai ant konteinerio užklijuotas Užsakovo įspėjimas su informacija apie konteinerio netuštinimą („NEIŠTUŠTINTI”), Paslaugos teikėjas privalo netuštinti konteinerio ir fiksuoti šį atvejį konteinerių indentifikavimo sistemoje. 
6.18. Jeigu mišrių komunalinių ar biologinių atliekų konteineris yra perpildytas mišriomis komunalinėmis ar atitinkamai biologinėmis atliekomis ir/ar šalia konteinerio pridėtos mišrios komunalinės atliekos ar atitinkamai biologinės atliekos, kurios netilpo į konteinerį, Paslaugos teikėjas privalo fiksuoti šį atvejį konteinerių indentifikavimo sistemoje. Šalia paliktas komunalines atliekas iš bendro naudojimo konteinerių aikštelių paslaugos teikėjas turi surinkti.

6.19. Esant pastoviam (ne mažiau kaip 3 kartus iš eilės) konteinerio(-ių) perpildymo atvejui Užsakovas privalės nuspręsti, ar toje vietoje būtina naudoti papildomą ar didesnės talpos konteinerį.

6.20. Jeigu takai, šalikelės arba keliai šalia konteinerių nenuvalyti, užstatyti, arba dėl kitų priežasčių konteinerius sunku stumti arba traukti, arba yra susiklosčiusios kitos nuo Paslaugos teikėjo nepriklausančios aplinkybės, reikalaujančios savininkų dėmesio, Paslaugos teikėjo personalas privalo fiksuoti tokį atvejį konteinerių indentifikavimo sistemoje, užpildyti pranešimą, kuris užklijuojamas ant konteinerio arba įteikiamas atliekų turėtojui. Toks konteineris ištuštinamas sekantį kartą pagal komunalinių atliekų surinkimo grafiką, jei atliekų turėtojas pašalino priežastis neleidusias ištuštinti konteinerio. Pranešimo kopija pateikiama Užsakovui mėnesio ataskaitose.

6.21. Jeigu paslaugos teikėjas dėl blogų privažiavimo sąlygų (pavyzdžiui, dėl nenuvalyto kelio, nenugenėtų medžių šakų ar esant sudėtingoms meteorologinėms sąlygoms) negali ištuštinti konteinerių nustatytą dieną, Paslaugos teikėjo personalas privalo fiksuoti tokį atvejį konteinerių indentifikavimo sistemoje bei nedelsiant žodžiu ar raštu informuoti seniūnus ir Užsakovą apie paslaugos neatlikimą. Tokie konteineriai ištuštinami iš karto po kelio nuvalymo, bet ne vėliau kaip po 1 darbo dienos, gavus žodinę ar rašytinę informaciją iš seniūnų apie blogų privažiavimo sąlygų pašalinimą.

6.22. Paslaugos teikėjas turi aprūpinti individualių namų atliekų turėtojus, gyvenančius sunkiai privažiuojamose dėl gamtinių sąlygų teritorijose, mišrių komunalinių atliekų surinkimui skirtais maišais. Kiekvienam individualiam namui patiekiami ne mažiau kaip 10 maišų, pažymint šį faktą konteinerių identifikavimo sistemoje ir pateikiant mėnesinėje ataskaitoje, kam buvo išdalinti maišai. 
6.23. Jeigu Paslaugos teikėjas dėl savo kaltės neištuštino konteinerio pagal nustatytą grafiką, Paslaugos teikėjas moka Sutartyje nustatytas baudas. 
6.24. Užsakovas gali pareikalauti Paslaugos teikėjo atlikti paslaugas nenumatytomis aplinkybėmis, nepaisant įprasto konteinerių ištuštinimo grafiko, pavyzdžiui įvairių renginių, švenčių metu, streiko ar stichinės nelaimės atvejais. Apmokėjimas už tokias paslaugas bus atliekamas remiantis tais pačiais principais, kaip ir už reguliarias paslaugas.

6.25. Komunalinių atliekų surinkimo grafikas esant poreikiui gali būti tikslinamas ir keičiamas tik suderinus su Užsakovu ir informavus aptarnaujamus atliekų turėtojus, kaip tai nurodyta 14 skyriuje.

6.26. Konteinerių aptarnavimo dažnumas Sutarties vykdymo laikotarpyje turi atitikti šiose specifikacijose nurodytus reikalavimus bei galiojančių Šilalės rajono savivaldybės atliekų tvarkymo taisyklių reikalavimus.

6.27. Užsakovo sprendimu bendro naudojimo komunalinių atliekų konteinerių pastatymo vietos bei konteinerių skaičius jose gali būti keičiamas.
7. DIDELIŲ GABARITŲ IR KITŲ SPECIFINIŲ ATLIEKŲ SURINKIMAS
7.1. Didelių gabaritų ir kitos specifinės atliekos iš fizinių asmenų surenkamos apvažiavimo būdu ne rečiau kaip 2 kartus per metus visoje Šilalės rajono savivaldybės teritorijoje. 

7.2. Didelių gabaritų ir kitos specifinės atliekos apvažiavimo būdu surenkamos tik iš užsiregistravusių atliekų turėtojų.   
7.3. Paslaugos teikėjas parengia šių atliekų surinkimo apvažiavimo būdu tvarką bei grafiką, pateikia juos derinti Užsakovui ir suderintus paskelbia atliekų turėtojams kaip nurodyta šių Techninių specifikacijų 15.5 punkte.
7.4. Atliekų turėtojui kreipusis (žodžiu, raštu) dėl buityje susidariusių didelių gabaritų komunalinių atliekų surinkimo papildomos paslaugos, Paslaugos teikėjas privalo tokią paslaugą suteikti už papildomą mokestį ne vėliau kaip per 10 darbo dienų nuo kreipimosi dienos, apie tai iš anksto informuodamas besikreipiantį atliekų turėtoją.
7.5. Didelių gabaritų ir kitos specifinės atliekos surenkamos atskirai iš bendro naudojimo mišrių komunalinių atliekų konteinerių bei jų aikštelių Šilalės mieste 1 kartą per mėnesį, likusioje savivaldybės teritorijoje 1 kartą per ketvirtį. Po šio surinkimo aikštelės teritorija privalo likti švari ir tvarkinga. Šalia konteinerių padėtos mišrios komunalinės, biologinės, pakuočių atliekos ar antrinės žaliavos turi būti sudėtos į atitinkamus konteinerius.
7.6. Paslaugos teikėjas apvažiavimo būdu ir iš bendro naudojimo konteinerių aikštelių surinktas Didelių gabaritų ir kitas specifines atliekas pristato į Užsakovo nurodytus apdorojimo įrenginius. Į atliekų apdorojimo įrenginius atliekos pristatomos taip, kad jas būtų galima pasverti ir užregistruoti atskirai pagal rūšis.
8. ATLIEKŲ APDOROJIMO ĮRENGINIAI
8.1. Visos iš aptarnaujamos teritorijos surinktos komunalinės atliekos, privalo būti vežamos tik į komunalinių atliekų apdorojimo įrenginius jų darbo valandomis. 

8.2. Jeigu dėl kokių nors priežasčių, yra būtina vežti komunalines atliekas į alternatyvius atliekų apdorojimo ar šalinimo įrenginius, Užsakovas, apie tai informuoja Paslaugos teikėją raštu ir apmoka Paslaugos teikėjui visus papildomo vežimo ir šalinimo kaštus, Paslaugos teikėjui pateikus išlaidas pagrindžiančius dokumentus (alternatyvaus atliekų apdorojimo ar šalinimo įrenginių operatoriaus sąskaitos faktūros kopiją už komunalinių atliekų priėmimą apdorojimui ar šalinimui bei Paslaugos teikėjo patirtas transporto išlaidas, kurios nurodomos Pasiūlymo priede). Šios Paslaugos teikėjo išlaidos apmokamos su einamojo mėnesio Paslaugos teikėjo pateiktu darbų priėmimo aktu bei sąskaita faktūra.

8.3. Paslaugos teikėjas turi užtikrinti, kad atskirai surinktos komunalinės atliekos pristatomos į apdorojimo įrenginius nebūtų sumaišytos tarpusavyje arba su kitomis atliekomis, biologinės atliekos iš individualių konteinerių būtų pristatomos be maišų ir kitų priemaišų. Biologinės atliekos iš bendro naudojimo konteinerių nemaišomos su individualiais konteineriais surinktomis atliekomis.
8.4. Surinktos mišrios komunalinės atliekos, biologinės atliekos ir didžiosios atliekos sveriamos regioninio sąvartyno teritorijoje esančiomis metrologiškai patikrintomis automobilinėmis svarstyklėmis.

8.5. Apvažiavimo būdu surinktos buityje susidarančios pavojingosios atliekos, elektros ir elektroninės įrangos bei kitos atliekos sveriamos DASA esančiomis svarstyklėmis (ne automobilinėmis, maksimaliai iki 1500 kg.) 

8.6. Komunalinių atliekų apdorojimo įrenginių operatoriui (Užsakovui) nustačius, kad Paslaugos teikėjas į apdorojimo įrenginius pristatė draudžiamas apdoroti ar šalinti atliekas, Paslaugos teikėjas privalo išrinkti draudžiamas atliekas bei jas pristatyti į atitinkamą apdorojimo įrenginį, nurodytą techninės specifikacijos 1.1. punkte. 
8.7. Šalia mišrių komunalinių atliekų bendro naudojimo konteinerių surinktos didžiosios ir kitos specifinės atliekos turi būti išrūšiuotos bei atskirai nuo mišrių komunalinių atliekų vežamos į regioninį sąvartyną.

8.8. Iškraunant atliekas į atliekų apdorojimo įrenginius Paslaugos teikėjas privalo griežtai laikytis šių apdorojimo įrenginių atliekų priėmimo tvarkos ir  techninio reglamento reikalavimų atliekų iškrovimui bei kitų apdorojimo įrenginių operatoriaus ar Užsakovo nurodymų.
8.9. Iškrauti/išpilti atliekas atliekų apdorojimo įrenginiuose galima tik Paslaugos teikėjui pateikus tinkamai užpildytą atliekų deklaraciją bei gavus raštišką įrenginių operatoriaus patvirtinimą ir operatoriui nurodžius atliekų iškrovimo vietą.
9. TRANSPORTO PRIEMONĖS KOMUNALINĖMS ATLIEKOMS SURINKTI
9.1. Paslaugos teikėjas teikia paslaugas naudodamasis savo transporto priemonėmis, priklausančiomis Paslaugos teikėjui nuosavybės teise arba valdomus pagal veiklos nuomos ar lizingo sutartis. 
9.2. Paslaugos teikėjas turi žinoti ir įvertinti, kad kai kuriose aptarnaujamose teritorijose yra specifinių kelių ruožų, kuriems taikomi transporto priemonių bendro svorio ribojimai, ir/arba jie sunkiai pravažiuojami, siauri, neasfaltuoti (pvz. sodų bendrijų teritorijų vidaus keliai, daugiabučių namų kiemai, parkai ir pan.). Paslaugos teikėjas privalo užtikrinti, kad iš aptarnaujamų teritorijų su specifiniais kelių ruožais komunalinės atliekos būtų renkamos atitinkamų charakteristikų (gabaritų, manevringumo, talpos ir t.t.) šiukšliavežiais, galinčiais pravažiuoti specifiniais kelių ruožais (keliais/gatvėmis/teritorijomis), negadinant kelio dangos, nepažeidžiant želdynų ir pan. Kelių sąlygos ir važiavimo apribojimai nebus laikomi pateisinamomis aplinkybėmis neteikti paslaugų, prašyti papildomo apmokėjimo ar kompensacijos. 

9.3. Visos Paslaugos teikimui naudojamos transporto priemonės turi atitikti šiuos reikalavimus:
9.3.1 energijos vartojimo efektyvumo ir aplinkos apsaugos reikalavimus pagal Lietuvos Respublikos susisiekimo ministro 2011 m. vasario 21 d. įsakymą Nr. 3-100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ su vėlesniais pakeitimais, arba kitą lygiavertį dokumentą;

9.3.2 triukšmo lygis turi atitikti statybos techninį reglamentą STR 2.01.08:2003 „Lauko sąlygomis naudojamos įrangos į aplinką skleidžiamo triukšmo valdymas“ arba lygiavertį dokumentą;
9.3.3 teršalų išmetimo standartas ne mažesnis kaip EURO VI pagal 2007 m. birželio 20 d. Europos parlamento ir Tarybos reglamentą (EB) Nr. 715/2007 su vėlesniais pakeitimais arba lygiavertis dokumentas;
9.3.4 visose transporto priemonėse, naudojamose teikiant paslaugą, privalo būti sumontuota geolokacijos sistema.

9.3.5 visos transporto priemonės privalo turėti vaizdo registratorius, fiksuojančius kiekvieną Paslaugų suteikimo faktą (turi būti matoma teritorija aplink transporto priemonę, įskaitant atliekų surinkimo faktą) ir išsaugančios vaizdo įrašą ne trumpiau kaip 30 kalendorinių dienų. Transporto priemonių užfiksuota vaizdo medžiaga ir jos istorija pateikiama Administratoriui pareikalavus.

9.3.6 ant visų transporto priemonių bei šiukšliavežio kabinos ir kompaktoriaus/ bunkerio šonų turi būti uždėtas Paslaugų teikėjo logotipas, telefono numeris ir elektroninio pašto adresas, skirtas pranešimų, susijusių su Paslauga, teikimui bei ženklas „Stebi vaizdo kameros“.
9.4 Šiukšliavežiams papildomai taikomi reikalavimai: 

9.4.1 LST EN 1501-4:2008 Šiukšliavežiai ir jų keliamieji įrenginiai. Bendrieji ir saugos reikalavimai. 4 dalis. Šiukšliavežių skleidžiamo triukšmo matavimo taisyklės arba lygiavertis dokumentas;

9.4.2 LST EN 1501-5:2011 Šiukšliavežiai. Bendrieji ir saugos reikalavimai. 5 dalis. Keliamieji šiukšliavežių įrenginiai arba lygiavertis dokumentas. 

9.4.3 LST EN 1501-1:2021 Šiukšliavežiai. Bendrieji ir saugos reikalavimai. 1 dalis. Per galą pakraunami šiukšliavežiai arba lygiavertis dokumentas;

9.4.4 visuose šiukšliavežiuose privalo būti sumontuota Konteinerių identifikavimo sistema, kaip nurodyta Techninės specifikacijos 12–13 skyriuose;

9.4.5 šiukšliavežiai turi turėti linijinį MKA presavimo mechanizmą, kurio suspaudimo koeficientas būtų ne mažesnis kaip 4:1. Šiukšliavežiams iki 10 m3 talpos suspaudimo koeficientas gali būti ne mažesnis kaip 3:1;
9.4.6 Šiukšliavežiai turi būti sandarūs, iš jų neturi tekėti skysčiai.  

9.4.7 šiukšliavežiai turi būti su krovimo įrenginiais, tinkančiais naudojamiems įvairių dydžių standartiniams konteineriams (tame tarpe ir požeminiams) aptarnauti, kurių pagalba konteineriai pakeliami ir ištuštinami į šiukšliavežį. Šiukšliavežių kėlimo mechanizmai turi būti tokie, kad suteiktų galimybę saugiai ištuštinti konteinerius į šiukšliavežį, jų nesugadinant, bei nesukeliant pavojaus aptarnaujančio personalo sveikatai ar gyvybei.
9.5. Paslaugos teikėjas privalo užtikrinti: 

9.5.1 teikimą techniškai tvarkingomis transporto priemonėmis, atitinkančiomis Lietuvos Respublikoje galiojančius techninius reikalavimus;

9.5.2 sugedus bet kuriam šiukšliavežiui, jo pakeitimą kitu tokių pačių techninių charakteristikų šiukšliavežiu (apie pakeitimą turi būti informuotas Užsakovas, pateikti automobilio atitikimą reikalavimams pagrindžiantys dokumentai).
9.6 Transporto priemonės turi būti kompaktiškos, jų galingumas ir talpa turi būti tokie, kad tiktų savivaldybėje susidarančiam atliekų kiekiui surinkti ir išvežti ir būtų pritaikytos prie Savivaldybės infrastruktūros. 

9.7 Transporto priemonės turi būti techniškai tvarkingos ir apdraustos civilinės atsakomybės draudimu. Paslaugos teikėjas transporto priemones turi tinkamai prižiūrėti ir dezinfekuoti bei paslaugas teikti tik švariais ir tvarkingais automobiliais.
9.8 Paslaugos teikėjas kartu su pasiūlymu turi pateikti paslaugos teikimui naudojamų transporto priemonių sąrašą, nurodant automobilio tipą, pavadinimą, valstybinį numerį ir jų technines charakteristikas bei atitikimą keliamiems reikalavimams patvirtinančius dokumentus.

10. KOMUNALINIŲ ATLIEKŲ KONTEINERIAI
10.1. Paslaugos vykdymui Paslaugos teikėjas turės naudoti atliekų surinkimo konteinerius:

10.1.1. mišrioms komunalinėms atliekoms surinkti šiuo metu  eksploatuojamus individualaus ir bendro naudojimo (120 l, 240 l, 770 l, 1100 l, 5000 l talpos) antžeminius bei Užsakovo įrengtus požeminius konteinerius. 
10.1.2. biologinėms atliekoms surinkti Užsakovo nupirktus ir Šilalės miesto bei Kvėdarnos miestelio individualių namų gyventojams išdalintus 240 l ir 60 l talpos biologinių atliekų surinkimo konteinerius ir bendro naudojimo 1100 l ir 1500 l talpos biologinių atliekų surinkimo konteinerius. 
10.2. Paslaugos teikėjas sutarties vykdymo laikotarpiu yra atsakingas už mišrių komunalinių atliekų bei biologinių atliekų surinkimo konteinerių pastatymo ar keitimo reikalavimų vykdymą, kaip numatyta Sutarties vykdymo laikotarpyje galiojančiose Šilalės rajono savivaldybės atliekų tvarkymo taisyklėse bei šiuose pirkimo dokumentuose.

10.3. Visi mišrių komunalinių atliekų surinkimo konteineriai ir biologinių atliekų surinkimo konteineriai turi būti paženklinti informaciniais lipdukais, kurių turinį Paslaugos teikėjas suderina su Užsakovu. Paslaugos teikėjas turės nuimti buvusio Paslaugos teikėjo informacinius lipdukus ir užklijuoti naujo Paslaugos teikėjo informacinius lipdukus.

10.4. Sutarties galiojimo laikotarpiu, Užsakovo sprendimu, paslaugai teikti naudojamų mišrių komunalinių ar biologinių atliekų konteinerių skaičius gali būti mažinamas arba didinamas. Užsakovui priėmus sprendimą dėl atliekų konteinerių kiekio mažinimo ar didinimo, Užsakovas ne vėliau kaip per 5 darbo dienas privalo raštiškai informuoti Paslaugos teikėją apie priimtą sprendimą, o Paslaugos teikėjas turi atlikti šiuos pakeitimus ne vėliau kaip per 5 darbo dienas.

10.5. Dėl atliekų turėtojo kaltės tapęs netinkamas naudoti atliekų surinkimo konteineris atliekų turėtojo sąskaita turi būti pakeistas ar suremontuotas ne vėliau kaip per 5 (penkias) darbo dienas nuo informacijos apie surinkimo priemonės netinkamumą naudoti gavimo ar sužinojimo apie netinkamumą dienos. 
10.6. Pavogtus arba netinkamus naudoti antžeminius konteinerius (ne dėl atliekų turėtojų kaltės) Paslaugos teikėjas savo sąskaita turi pakeisti nedelsiant (įskaitant pristatymą ir netinkamo naudoti išvežimą), bet ne vėliau kaip per 5 (penkias) darbo dienas. Mišrių komunalinių atliekų konteineris turi būti pakeistas į to paties dydžio (jei atliekų turėtojas neprašo mažesnio/didesnio) taip pat aptarnaujamą ir ne prastesnės kokybės nei keičiamas konteineris. Biologinių atliekų surinkimo konteineris turi būti pakeičiamas į tokių pačių parametrų konteinerį, kaip nurodyta 10.1.2. punkte.
10.7. Požeminiai konteineriai turi būti eksploatuojami, bei jų priežiūra vykdoma vadovaujantis Požeminių konteinerių eksploatacijos instrukcija (3 priedas). Už sutarties vykdymo laikotarpiu sugadintų/sulaužytų požeminių konteinerių remontą ar keitimą bus atsakingas Paslaugos teikėjas. 
                   10.7.1. smulkaus požeminių konteinerių priežiūros ir remonto (antžeminės aikštelės skardų remontas, atliekų įmetimo kolonos ir jos dalių keitimas ir/ar remontas, vandens išsiurbimas bei atliekų pašalinimas iš betoninio elemento dugno, vandens nuvedimo kanalo atkimšimas ir pan.) kaštus Paslaugos teikėjas įtraukia į pasiūlymo kainą;
                   10.7.2. sudėtingesniais požeminių konteinerių gedimo atvejais (pvz., betoninio elemento, vidinės talpyklos korpuso bei jos viduje esančių mechanizmų, iškylančio apsauginio dangčio pažeidimas ar neveikimas  ir pan.) Paslaugų teikėjas kartu su Užsakovo atstovu surašo defektinį aktą ir pateikia Užsakovui preliminarią remonto sąmatą. Gavęs Užsakovo patvirtinimą, atlieka konteinerio remontą ir pateikia Užsakovui atliktų darbų aktą. Sąskaitą už šiame punkte įvardintus darbus pateikia kartu su einamojo mėnesio atliktų paslaugų sąskaita.  

10.8. Požeminio konteinerio gedimo atveju, įvertinus kad gedimo nepavyks pašalinti tą pačią darbo dieną, Paslaugos teikėjas privalo per 8 val. pristatyti antžeminius 1100 l talpos konteinerius.   
10.9. Užsakovui užregistravus naują atliekų turėtoją bei informavus apie tai Paslaugos teikėją, šis per 5 (penkias) darbo dienas nuo naujo atliekų turėtojo registracijos datos privalo aprūpinti atliekų turėtoją atliekų surinkimo konteineriais (įskaitant jų pristatymą): mišrių komunalinių atliekų 120 l arba 240 l talpos konteineriu ir biologinių atliekų 240 l juodos spalvos konteineriu rudu dangčiu. 
10.10. Pakeisti, suteikti nauji konteineriai turi būti paženklinti informaciniu lipduku, pažymėti žymekliu ir įtraukti į konteinerių identifikavimo sistemą. Paslaugos teikėjas turi informuoti Užsakovą apie tokį keitimą indentifikavimo sistemos pagalba, tiesiogiai el. paštu, bei nurodant tokį keitimą mėnesio ataskaitose. 

10.11. Visi konteinerių pakeitimai turi būti fiksuojami konteinerių identifikavimo sistemoje. Apie konteinerių pakeitimus raštu informuojamas Užsakovas. 

10.12. Bendro naudojimo mišrių komunalinių ir biologinių atliekų surinkimo konteinerių priežiūra ir remontu turi rūpintis Paslaugos teikėjas. 
10.13. Paslaugos teikėjas privalo reguliariai plauti ir dezinfekuoti bendro naudojimo komunalinių atliekų surinkimo konteinerius pagal poreikį: kai nešvari konteinerio išorė, priskretęs, aplipęs atliekų dariniais vidus, sklinda pūvančių atliekų kvapas, bet ne rečiau kaip:

· mišrių komunalinių atliekų antžeminius konteinerius ir požeminių konteinerių išorę – kartą per mėnesį šiltuoju metų laiku;

· požeminių konteinerių vidų – kartą per ketvirtį šiltuoju metų laiku;

· biologinių atliekų konteinerius – plauti ir dezinfekuoti kartą per 2 savaites šiltuoju metų laiku bei išpurkšti dezinfekciniu tirpalu po kiekvieno aptarnavimo ištisus metus.

Dezinfekavimui naudojami biocidai turi atitikti Lietuvos ir Europos Sąjungos teisės aktais nustatytus reikalavimus. Individualius komunalinių atliekų surinkimo konteinerius turi plauti ir (ar) dezinfekuoti atliekų turėtojai.

10.14. Konteinerių pastatymo, nuėmimo, saugojimo bei priežiūros kaštai turi būti įskaičiuoti į Paslaugos teikėjo išlaidas.

11. GALIMOS PASLAUGOS TEIKIMO RIZIKOS
11.1. Paslaugos teikėjas, privalo įvertinti paslaugos teikimo rizikas galinčias daryti įtaką Paslaugos teikimo apimtims bei kokybei.

11.2. Paslaugos teikėjas į pasiūlymo kainą turi įskaičiuoti Paslaugos teikimo rizikų sąlygojamas sąnaudas.

11.3. Paslaugos teikimo rizikos galinčios daryti įtaką Paslaugos teikimo apimtims bei kokybei:

11.3.1. teisės aktų, reglamentuojančių atliekų tvarkymą, pasikeitimai. 
11.3.2. nevienodas aptarnaujamų konteinerių skaičius per visą paslaugos teikimo laikotarpį;

11.3.3. nevienodas aptarnaujamų konteinerių skaičius kiekvieno atliekų surinkimo metu;

11.3.4. sezoniniai komunalinių atliekų kiekių pokyčiai;

11.3.5. dalis aptarnaujamos teritorijos yra sunkiai privažiuojama;

11.3.6. tikimybė, kad keičiantis teisės aktų reikalavimams dėl atskiro atliekų rūšiavimo ir apmokėjimo už komunalinių atliekų tvarkymą, dalis atliekų turėtojų norės pasikeisti turimus konteinerius į didesnės ar mažesnės talpos konteinerius.

11.3.7. atliekų turėtojų skaičiaus kitimas per Paslaugos teikimo laikotarpį;

11.3.8. Užsakovo Paslaugos teikėjui pateiktame atliekų turėtojų sąraše (nekilnojamo turto objektams) (pagal kurį ant konteinerių turi būti sudėti unikalūs identifikatoriai) ne visi duomenys dėl ne nuo Užsakovo priklausančių priežasčių apie konteinerių savininkus yra tikslūs. Paslaugos teikėjas visų konteinerių savininkus privalės identifikuoti iki paslaugos teikimo pradžios.

11.3.9. konteinerių pakėlimų skaičiaus sumažėjimas; 
11.3.10. svėrimo įrangos nepritaikymas stambioms atliekoms (pvz., EEĮ atliekoms, surinktoms apvažiavimo būdu) sverti Šilalės DASA, maksimalus svoris 1500 kg.
11.3.11. mišrių komunalinių atliekų kiekio mažėjimas ir poreikis retinti mišrių komunalinių atliekų konteinerių aptarnavimo dažnį, pradėjus rinkti biologines atliekas, plėtojant tekstilės atliekų rūšiuojamąjį surinkimą, ir gyventojams pradėjus atsakingai rūšiuoti kitas komunalines atliekas;
11.4. Paslaugos teikėjas, teikdamas Paslaugas pagal šią sutartį, turi atsižvelgti į visas šias galimas rizikas bei imtis visų nuo jo priklausančių priemonių šių ir kitų rizikų įtakos sumažinimui teikiant paslaugas.

12. IDENTIFIKAVIMO ĮRANGOS IR PROGRAMINĖS ĮRANGOS SPECIFIKAVIMAS
12.1. Paslaugos teikėjas yra atsakingas už abiejų programinių įrangų (Paslaugos teikėjo ir Užsakovo)  suderinimą.

12.2. Paslaugos teikėjo transporto priemonėse sumontuojama konteinerių indentifikavimo sistema GPRS pagrindu, kuri turi susidėti mažiausiai iš: daviklio, leidžiančio nustatyti transporto priemonės padėtį bei konteinerio(-ių) ištuštinimo faktą, žymeklių (konteinerių indentifikavimo kortelių) skaitytuvų, terminalo (kompiuterio esančio transporto priemonėje) bei siųstuvo. 
12.3. Paslaugos teikėjo transporto priemonėse sumontuotos konteinerių indentifikavimo sistemos žymeklių (konteinerių identifikavimo kortelių) skaitytuvas turi veikti (t.y. fiksuoti konteinerio ištuštinimo datą ir laiką) tik konteinerio ištuštinimo metu (pakeliant ar nuleidžiant konteinerį).

12.4. Paslaugos teikėjo transporto priemonėse sumontuota konteinerių indentifikavimo sistema privalo užtikrinti šių duomenų registravimą ir perdavimą:
12.5.1.  Konteinerio indentifikavimą (adresą, konteinerio numerį, talpą);
12.5.2. Konteinerio ištuštinimo datą ir  laiką;
12.5.3. Konteinerio perpildymo faktas;
12.5.4. Konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis, prie konteinerio paliktos ne mišrios komunalinės atliekos, neįmanoma privažiuoti prie konteinerio dėl atliekų turėtojo kaltės, neįmanoma privažiuoti prie konteinerio dėl kitų aplinkybių, konteineris neišstumtas į konteinerio paėmimo vietą, ant konteinerio yra Užsakovo įspėjimas apie konteinerio netuštinimą „NEIŠTUŠTINTI”). Registruojama tik tuo atveju jei toks atvejis atsitinka;
12.5.5. Duomenis apie konteinerio keitimą;
12.5.6. Duomenis apie atliekų maišų pateikimą;
12.5.7. Transporto priemonės buvimo vietą konteinerio ištuštinimo metu;
12.5.8. Transporto priemonės ištuštinimo komunalinių atliekų apdorojimo/šalinimo įrenginiuose datą ir  laiką;
12.5.9. Transporto priemonės avariją ar gedimą;
12.5.10. Paliekamos ne mažiau kaip 3 laisvos pozicijos duomenų registravimui pagal Užsakovo nurodymus.

12.6. Paslaugos teikėjo perduodami duomenys, kurie yra koduoti, turi turėti unikalius identifikatorius, kuriuos turi sudaryti sveiki skaičiai (pavyzdžiui, "konteineris sugadintas", jo unikalusis identifikatorius būtų "4"). Paslaugos teikėjas privalo suderinti visus unikalius identifikatorius su Užsakovu.

12.7. Paslaugos Teikėjas atsakingas už konteinerių identifikavimo sistemos veikimą. Jei dėl Paslaugos Teikėjo kaltės atsiranda gedimai bei duomenų pakitimai, kaltu bus laikomas Paslaugos Teikėjas.

12.8. Konteinerių indentifikavimo sistema turi atitikti LST EN 14803:2006 (arba lygiavertis dokumentas) reikalavimus.

12.9. Konteinerių žymekliai turi turėti galimybę būti nuskaitomais konteinerių indentifikavimo sistemos programų su kuriomis jie yra suderinti. Konteinerio žymeklio vieta parenkama atsižvelgiant į kėlimo įtaiso poziciją ir konteinerio tipą.

12.10. Paslaugos teikėjas atsakingas dėl šių žymeklių spausdinimo bei keitimo, atsiradus poreikiui. Jei ant konteinerio esantis duomenų žymeklis yra sugadinamas, įvykis turi būti užfiksuojamas, ir Paslaugos teikėjo sąskaita sumontuojamas naujas žymeklis išlaikant buvusį konteinerio unikalų numerį.

12.11. Konteinerių žymeklis turi identifikuoti konteinerį informacinėje sistemoje kartu su žemiau nurodyta informacija  (duomenys gali būti saugomi ir pačiame žymeklyje):
12.11.1. atliekų turėtojo tipas (fizinis ar juridinis asmuo);
12.11.2. adresas (namo numeris, gatvė, vietovė, seniūnija, savivaldybė);
12.11.3. konteinerio pastatymo data (diena, mėnuo, metai);
12.11.4. konteinerio numeris;
12.11.5. konteinerio tipas: tūris, paskirtis: mišrių komunalinių, biologinių atliekų.
12.11.6. konteinerių žymekliai turi būti atsparūs aplinkos poveikiui, temperatūrų pokyčiams.
13. DUOMENŲ PERDAVIMAS UŽSAKOVUI 
13.1. Duomenys iš transporto priemonės ir į transporto priemonę yra perkeliami GPRS ryšiu į tinklo serverį. Visi duomenys, užfiksuoti transporto priemonėse esančioje programinėje įrangoje, turi būti saugomi ir per interneto jungtį perkelti į programinės įrangos duomenų bazę, kuri yra Paslaugos teikėjo nuosavybė. Turi būti išlaikytas duomenų nekintamumas, t.y. duomenys perdavimo metu negali būti pakeisti.

13.2. Atliekamų paslaugų kontrolės vykdymui, Paslaugos teikėjas privalo suteikti Užsakovo darbuotojams tiesioginę nuotolinę prieigą prie savo programinės įrangos duomenų bazės, kad bet kuriuo metu būtų galimybė prisijungti. 

13.3. Atsakomybė dėl GPRS duomenų perdavimo ir GPRS sistemos veikimą transporto priemonėse atsakingas Paslaugos Teikėjas. Jei dėl Paslaugos Teikėjo kaltės atsiranda gedimai bei duomenų užlaikymas, kaltu bus laikomas Paslaugos Teikėjas.

13.4. Paslaugos teikėjo perduodamos informacijos formatas turi būti suderintas su Užsakovo  programine įranga.

13.5. Užsakovo programinę įrangą sudarys atskiros „Mokėtojų web service“, „Konteinerių web service“, „Konteinerių ištuštinimo web service“ struktūros. Detalios „Mokėtojų web service“, „Konteinerių web service“, „Konteinerių ištuštinimo web service“ struktūros bus derinamos tinklinių paslaugų kūrimo metu. Struktūros turi būti suderintos ir tinklinės paslaugos realizuotos prieš pradedant teikti paslaugas.

13.6. Paslaugos teikėjo atsakomybė identifikuotus konteinerius priskirti atliekų turėtojams (nekilnojamo turto objektams) Paslaugos teikėjui identifikavus visus aptarnaujamus konteinerius, į Užsakovo „Konteinerių web service“ turi būti pateiktas atliekų turėtojams priskirtų konteinerių sąrašas, nurodant techninių specifikacijų 12.10 punkte nustatytus duomenis. Duomenys tikslinami kiekvieną kartą pasikeitus situacijai ar atliekų turėtojui pastačius naujus konteinerius.  

13.7. Paslaugos teikėjas privalo pateikti duomenis apie ištuštinamus konteinerius  Užsakovui  tinklinių paslaugų (angl., web service) metodu į „Konteinerių ištuštinimo web service“. Turi būti pateikiami ne mažiau kaip šie duomenys:

13.7.1. transporto priemonės valstybinis numeris,

13.7.2. Konteinerio numeris;

13.7.3. Konteinerio ištuštinimo data ir  laikas; 

13.7.4. konteinerio perpildymo faktas;

13.7.5. atliekų maišų pateikimo data 
13.7.6. Transporto priemonės ištuštinimo komunalinių atliekų apdorojimo/šalinimo įrenginiuose data ir  laikas;

13.7.7. Transporto priemonės avarija ar gedimas;

13.7.8. Konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis, prie konteinerio paliktos ne komunalinės atliekos, neįmanoma privažiuoti prie konteinerio dėl atliekų turėtojo kaltės, neįmanoma privažiuoti prie konteinerio dėl kitų aplinkybių, konteineris neišstumtas į konteinerio paėmimo vietą, ant konteinerio yra Užsakovo įspėjimas apie konteinerio netuštinimą „NEIŠTUŠTINTI”,);
13.7.9. Duomenys apie konteinerio keitimą; 

13.7.10. Kita Užsakovo pageidaujama informacija.  

13.8. 13.7.1 - 13.7.6 punktuose nurodyti duomenys pateikiami Užsakovui ne rečiau kaip kartą per mėnesį į Užsakovo programinę įrangą ir kartu su paslaugos Mėnesio ataskaita, 13.7.7 - 13.7.9. punktuose nurodyti duomenys pateikiami nedelsiant įvykus šiuose punktuose nurodytiems atvejams.

13.9. Paslaugos teikėjas turi suteikti prieigą (prisijungimą prie Tiekėjo sistemos) nuotoliniu būdu stebėti duomenis realiu laiku (su tam tikra sistemine paklaida) apie transporto priemonių judėjimą maršrutu,  konteinerių ištuštinimą ar neištuštinimą, kaip nurodyta 13.7.1. – 13.7.9. 
14. ATSISKAITYMO SU PASLAUGOS TEIKĖJU UŽ SUTEIKTAS PASLAUGAS TVARKA
14.1. Atsiskaitymams už Paslaugas taikoma fiksuotų įkainių (su peržiūra) kainodara. Paslaugos teikiamos ir už jas apmokama taikant fiksuotus įkainius (su peržiūra), kurie nurodyti Paslaugų teikėjo pasiūlyme, pateiktame vykdant Konkursą. 10.7.2. punkte aprašyta atsiskaitymo už konteinerių remontą tvarka. Atsiskaitymo tvarka aprašyta pirkimo dokumentų priede Nr. 2 „Viešojo pirkimo sutarties projektas“.

15. PASLAUGOS TEIKĖJO RYŠIO PALAIKYMAS SU ATLIEKŲ TURĖTOJAIS IR UŽSAKOVU BEI VISUOMENĖS INFORMAVIMAS
15.1. Paslaugos teikėjas privalo užtikrinti budėjimą prie telefono nuo 8.00 val. iki 17.00 val. darbo dienomis, kitu laiku telefonas turi būti prijungtas prie autoatsakiklio, žinučių įrašymui. Telefono numeris turi būti žinomas Užsakovui bei skelbiamas vietinėje spaudoje ir informaciniuose lipdukuose ant komunalinių atliekų konteinerių. 

15.2. Paslaugos teikėjas parengia ir suderina su Užsakovu Pranešimo formą. Pranešimai naudojami siekiant informuoti atliekų turėtojus komunalinių atliekų surinkimo klausimais, pavyzdžiui, nurodyti nepageidautiną atliekų turėtojų elgesį, problemas, iškylančias dėl neteisingo komunalinių atliekų rūšiavimo, arba kitų pažeidimų. Pranešime turi būti nurodomas Paslaugos teikėjo telefono numeris, elektroninis paštas, bei adresas, skirtas skundams (prašymams) ir paklausimams.

15.3. Pranešimo originalas turi būti užklijuojamas ant atliekų turėtojo konteinerio ar įdedamas į atliekų turėtojo pašto dėžutę, arba siunčiamas paštu, elektroniniu paštu. Užpildyto pranešimo kopija turi būti saugoma pas paslaugos teikėją ir naudojama kaip pagrindas Užsakovui teikiamoms ataskaitoms. Užsakovas turi teisę pareikalauti pranešimų kopijų.

15.4. Paslaugos teikėjas ne rečiau kaip du kartus per metus vietiniuose laikraščiuose, Užsakovo,  ir savo svetainėje turi paskelbti informaciją apie vykdytą veiklą - surinktus komunalinių atliekų kiekius, gautus atliekų turėtojų pranešimus ir jų pobūdį, atliekų turėtojų elgesį, būdus kaip gerinti paslaugos kokybę ir kita aktuali su Užsakovu suderinta informacija. Straipsnių dydis laikraščiuose ne mažiau kaip 150 cm².

15.5. Komunalinių atliekų surinkimo grafikai turi būti skelbiami vietiniuose laikraščiuose, Užsakovo, ir Paslaugos teikėjo internetinėse svetainėse bei tiesiogiai pateikiami atliekų turėtojams. Grafikai privalo būti pateikiami prieš pradedant teikti paslaugą bei du kartus per metus, jei grafikai sudaromi pusmečiui, ir 1 kartą per metus – jei grafikai sudaromi metams. 
15.6. Visi susirašinėjimai tarp Užsakovo ir Paslaugos teikėjo turi būti įforminami raštu ir siunčiami faksu, elektroniniu paštu arba skubiuoju paštu registruotu laišku. Bet koks pranešimas, siunčiamas faksu ir (ar) elektroniniu paštu, laikytinas gautu jo išsiuntimo dieną.

15.7. Atliekų turėtojų pranešimai dėl paslaugos teikimo gali būti persiunčiami el. paštu Paslaugos teikėjo atsakingam asmeniui.

15.8. Paslaugos teikėjas turi nedelsiant raštu pranešti Užsakovui apie įvykusius nelaimingus atsitikimus.

15.9. Užsakovo ir Paslaugos teikėjo pasitarimai organizuojami Paslaugos teikėjo ar Užsakovo iniciatyva ne rečiau kaip 1 kartą per metus. 

16. DARBAS SU ATLIEKŲ TURĖTOJŲ PRANEŠIMAIS, JŲ REGISTRAVIMO, NAGRINĖJIMO TVARKA
16.1. Atliekų turėtojų pranešimus dėl teikiamos paslaugos, nesvarbu ar jie bus pateikiami tiesiogiai iš atliekų turėtojų, ar per Užsakovą, Paslaugos teikėjas privalo išspręsti per 24 valandas. Paslaugos teikėjas atliekų turėtojui į jo pranešimus atsako tokia forma, kokia forma gavo pranešimą, o Užsakovui visi atsakymai turi būti pateikiami rašytinėje formoje.

16.2. Jei informaciją, nurodytą 16.1. punkte gauna Užsakovas, jis privalo nedelsiant faksu, elektroniniu paštu ar telefonu perduoti gautą informaciją Paslaugos teikėjui, bet ne vėliau kaip kitą darbo dieną.

16.3. Paslaugos teikėjas privalo visus skundus spręsti tinkamai ir laiku bei nedelsiant imtis veiksmų trūkumams pašalinti ir per 24 valandas apie tai informuoti Užsakovą. 

16.4. Paslaugos teikėjas privalo registruoti visus žodinius ir raštiškus atliekų turėtojų pranešimus, nurodydamas datą, pareiškėjo vardą, pavardę, adresą, išsamų pranešimo priežasties aprašymą, planuojamas priemones trūkumams pašalinti, planuojamą datą, kada šios priemonės bus įvykdytos, priemonės įvykdymo datą, ir pastabas, ar priemonės buvo sėkmingos ar ne.

16.5. Jeigu klausimas nebuvo išspręstas po pirmo skundo, Užsakovas sprendžia, ar skundas pagrįstas, ir priima sprendimą dėl tolesnių veiksmų. Paslaugos teikėjas įsipareigoja teikti paslaugą tol, kol Užsakovas nenuspręs kitaip. Ar atliekų turėtojo pretenzija pagrįsta, visais atvejais sprendžia Užsakovas.

17. PASLAUGOS TEIKĖJAS IR PASLAUGOS TEIKĖJO KOMANDA
17.1. Paslaugos teikėjo komandą sudaro Paslaugos teikėjo organizacijos darbuotojai, už kurių elgesį darbo metu Paslaugos teikėjas atsako visu paslaugos teikimo laikotarpiu.

17.2. Paslaugos teikėjas, prieš pradėdamas darbą, privalo informuoti Užsakovą apie atsakingą už paslaugos teikimą asmenį. Tais atvejais, kai šis asmuo laikinai išvyksta, turi būti pateikiama informacija apie jį pavaduojantį asmenį. Tiek vadovaujantis asmuo, tiek jį pavaduojantis, bei tiesioginis darbo vadovas, turi būti gerai susipažinę su aptarnaujama teritorija. Jie privalo suprasti, skaityti, kalbėti ir rašyti lietuvių kalba. Paskirtam atsakingam asmeniui turi būti suteikti įgaliojimai spręsti problemas ir vesti derybas.

17.3. Paslaugą teikiantys darbuotojai turi būti tvarkingi, vienodos uniformos, ant kurios pažymėtas Paslaugos teikėjo įmonės pavadinimas ir darbą atliekančio asmens vardas. 

17.4. Šiukšliavežių vairuotojai turi laikytis visų eismo taisyklių ir nuostatų, susijusių su transporto priemonių vairavimu ir važiavimu visuomeniniais ir privačiais keliais, įskaitant apribojimus aukščiui, pločiui ir svoriui. Paslaugos teikėjas turi žinoti, kad kai kurie kelių ruožai gali būti siauri ir neasfaltuoti, arba blogos būklės. Kelių sąlygos ir važiavimo apribojimai nebus laikomi pateisinamomis aplinkybėmis paslaugoms neteikti, prašyti papildomo apmokėjimo ar kompensacijos.

17.5. Paslaugos teikėjas, jei būtina, laikinai keisdamas darbuotojus, turi užtikrinti, kad paslaugos kokybė nesikeistų dėl švenčių, darbuotojų atostogų, ligų ar kitais atvejais. Darbuotojai, pagal darbo specifiką turintys bendrauti su atliekų turėtojais, privalo suprasti, skaityti ir kalbėti lietuviškai.

17.6. Paslaugos teikėjas turi pasirūpinti, kad visai Paslaugos teikėjo komandai, o vėliau ir visiems naujiems darbuotojams iki darbų, susijusių su paslaugos teikimu, pradžios būtų suteiktos instrukcijos apie Paslaugos teikimo sąlygas. Instrukcijose turi būti pateikta mažiausiai ši informacija:

17.6.1. Galiojančios Šilalės rajono savivaldybės atliekų tvarkymo taisyklės;

17.6.2. Komunalinių atliekų surinkimo maršrutai, konteinerių išdėstymo vietos, grafikai;

17.6.3. Pranešimų, kuriais Paslaugos teikėjas naudosis teikiant informaciją atskiriems atliekų turėtojams, turinys ir naudojimosi juo instrukcijos;

17.6.4. Atliekų priėmimo tvarkos, šalinimo reglamentai ir kitos taisyklės, liečiančios komunalinių atliekų priėmimą atliekų apdorojimo įrenginiuose;

17.6.5. Darbų saugos taisyklės, taikomos darbui šioje srityje.

18. PASLAUGOS KOKYBĖS RODIKLIŲ NUSTATYMAS IR ATSAKOMYBĖS UŽ JŲ NESILAIKYMĄ REIKALAVIMAI
18.1. Paslaugos teikėjas privalo įvesti ir palaikyti kokybės užtikrinimo sistemą.

18.2. Paslaugos kokybė vertinama vadovaujantis šiais kriterijais:

18.2.1. visuotinumo principo užtikrinimas;
18.2.2. atliekų turėtojų aprūpinimas saugiomis žmonių sveikatai ir aplinkai atliekų surinkimo priemonėmis;
18.2.3. komunalinių atliekų turėtojų pagrįstų ir nepagrįstų skundų ir prašymų skaičius;

18.2.4. atliekų surinkimo priemonių ženklinimas;
18.2.5. atliekų surinkimo priemonių identifikavimas;
18.2.6. komunalinių atliekų surinkimo grafikų sudarymas ir jų viešinimas;
18.2.7. komunalinių atliekų surinkimo grafikų laikymasis;
18.2.8. bendro naudojimo konteinerių plovimo ir dezinfekavimo, priežiūros ir remonto reikalavimų laikymasis;
18.2.9. pavogtų, sugadintų ar netinkamų naudoti individualių konteinerių pakeitimas;
18.2.10. bendro naudojimo konteinerių aikštelių ar konteinerių stovėjimo vietų priežiūra ir tvarkos palaikymas;
18.2.11. visuomenės informavimo reikalavimų laikymasis;
18.2.12. teisingas į atliekų apdorojimo įrenginius pristatytų atliekų deklaravimas;
18.2.13. komunalinių atliekų surinkimas pagal atskiras rūšis;
18.2.14. ataskaitų pateikimas laiku Administratoriui.
18.3. Paslaugos teikėjo atsakomybė už paslaugos kokybės rodiklių nesilaikymą yra apibrėžiama Sutarties reikalavimuose.
19. SANKCIJŲ SISTEMA
19.1. Sankcijos yra skiriamos už paslaugos kokybės rodiklių nesilaikymą arba Paslaugos neteikimą.

19.2. Paslaugos teikėjas, gavęs rašytinę ar žodinę informaciją iš fizinių/juridinių asmenų apie nesuteiktas ar netinkamai suteiktas Paslaugas, registruoja tokią informaciją registracijos žurnale.

19.3. Gavęs informaciją raštu ar žodžiu iš atliekų turėtojo apie Paslaugos teikėjo pažeidimus, Užsakovas nedelsiant, elektroniniu paštu ar kitu Šalių suderintu būdu persiunčia gautą informaciją Paslaugos teikėjui. Paslaugos teikėjas nedelsiant, bet ne vėliau kaip per parą nuo informacijos apie pažeidimą gavimo, pašalina pažeidimą ir informuoja Užsakovą. Nepavykus pažeidimo pašalinti aukščiau nurodytu terminu, taikomos sutartyje numatytos sankcijos.
19.4. Gauta informacija ar skundas netikrinami jei nėra praėjęs atliekų išvežimo laikotarpis, nurodytas Paslaugos teikėjo grafike.

19.5. Užsakovas turi teisę atlikti kontrolinius patikrinimus, kurių metu fiksuojama, kaip Paslaugos teikėjas teikia Paslaugas.

19.6. Kontrolinius patikrinimus atlieka Užsakovo paskirti asmenys ir Paslaugos teikėjo skirti asmenys.

19.7. Kontrolinius patikrinimus Užsakovo paskirti asmenys gali atlikti savo nuožiūra pasirinktu laiku ir dažnumu.

19.8. Paslaugos teikėjas iki einamo mėnesio 5 dienos raštu Užsakovui pateikia ataskaitą apie per praėjusį mėnesį gautus fizinių/juridinių asmenų skundus, jų nagrinėjimą, bei pažeidimą ir jo pašalinimą įrodančias fotonuotraukas (fotonuotraukos gali būti pateikiamos elektroninėje laikmenoje).

19.9. Kontrolinio patikrinimo metu, ar iš pateiktos Paslaugos teikėjo ataskaitos nustačius, kad Paslaugos teikėjas nesuteikė ar netinkamai teikė Paslaugas, pradedama baudos skyrimo procedūra ir/ar skiriama atitinkamo dydžio bauda numatyta Sutartyje.

19.10. Paslaugos teikėjui taikomos sankcijos:

19.10.1. už pagal grafiką dėl Paslaugų teikėjo kaltės neištuštintą individualų konteinerį;

19.10.2. už pagal grafiką dėl Paslaugų teikėjo kaltės neištuštintą bendro naudojimo konteinerį;

19.10.3. už konteinerio ištuštinimą ne pagal grafiką arba konteinerio ištuštinimą daugiau nei vieną kartą tą pačią atliekų surinkimo dieną (jei Užsakovas nebuvo suteikęs tokio leidimo).
19.10.4. už atliekų turėtojų neaprūpinimą konteineriais nustatytu laiku;

19.10.5. už pavogtų ir/ar sugadintų konteinerių, nepriklausomai kas juos sugadino, nepakeitimą nustatytu laiku;

19.10.6. už konteinerių priežiūros reikalavimų nesilaikymą: konteineriai nėra dezinfekuojami, plaunami pagal nustatytą grafiką, neužklijuotas informacinis lipdukas, neuždėtas ar per 3 dienas nepakeistas netinkamas naudoti konteinerio žymeklis;

19.10.7. už po konteinerių ištuštinimo paliktas netvarkingas komunalinių atliekų konteinerių stovėjimo vietas bei aikšteles 5 (penkių) metrų spinduliu aplink konteinerius;

19.10.8. už netinkamą 4.1.4 punkte nustatytos prievolės vykdymą ar jos nevykdymą; 

19.10.9. už išrūšiuotų atliekų (antrinių žaliavų/pakuočių, biologinių, pavojingų, elektros ir elektronikos, didžiųjų, statybinių ir gamybinių) pakrovimą į mišrias komunalines atliekas vežantį šiukšliavežį ir vežimą į regioninį sąvartyną;

19.10.10. už komunalinių atliekų sumaišymą su ne Pagėgių savivaldybės komunalinėmis atliekomis;

19.10.11. už draudžiamų atliekų pristatymą į atliekų apdorojimo įrenginius;

19.10.12. už nesavalaikį komunalinių atliekų surinkimo grafikų, konteinerių plovimo ir dezinfekavimo grafikų, maršrutų, ataskaitų, sąrašų apie atliekų turėtojų aprūpinimą konteineriais pateikimą, pirminės atliekų surinkimo ir vežimo apskaitos aplaidų vedimą ar nevedimą, neteisingą ataskaitinių duomenų pateikimą;

19.10.13. už kiekvieną pagrįstą ir per nustatytą laikotarpį (24 val.) nepašalintą atliekų turėtojo skundą;

19.10.14. už paslaugos teikimą šiukšliavežiais, kurie neatitinka Techninėje specifikacijoje nurodytų reikalavimų ir/arba Tiekėjo pasiūlyme nurodytų transporto priemonių;

19.10.15. už konteinerių identifikavimo sistemos neveikimą ar neteisingą veikimą;

19.10.16. už neteisingą duomenų perdavimą į Užsakovo duomenų bazę;

19.10.17. už ištuštinto konteinerio nepastatymą į jo paėmimo vietą ir/ar palikimą neuždengtu dangčiu;

19.10.18. už komunalinių atliekų surinkimo grafikų nepaskelbimą kaip tai nurodyta Techninėje specifikacijoje;

19.10.19. už informacijos apie komunalinių atliekų tvarkymą nepaskelbimą kaip tai nurodyta Techninėse specifikacijose;

19.10.20. už Pasiruošimo laikotarpio numatytų įsipareigojimų neįvykdymą ir Pasiruošimo ataskaitos nepateikimą laiku; 

19.10.21. už kitų Sutartyje nurodytų įsipareigojimų nevykdymą.

19.11. Sankcijų ir baudų sumos yra nurodytos Sutartyje.

19.12. Paskirtas baudas ar baudą Užsakovas išskaičiuoja iš Paslaugos teikėjui mokėtinų sumų.

20. PASLAUGOS TEIKĖJO ATASKAITŲ PATEIKIMO TVARKA
20.1. Paslaugos teikimo metu Paslaugos teikėjas turi pateikti Užsakovui sekančias ataskaitas:

20.1.1. Pasiruošimo ataskaitą;

20.1.2. Paslaugos teikimo mėnesio ataskaitą (iki sekančio mėnesio 5 d.);

20.1.3. Paslaugos teikimo metinę ataskaitą (iki kitų metų sausio 15 d.);

20.1.4. Galutinę paslaugos teikimo ataskaitą.

20.2. Pasiruošimo ataskaitoje, kuri pateikiama ne vėliau kaip likus 5 darbo dienoms iki pasiruošimo paslaugai laikotarpio pabaigos pateikiama ši informacija:

20.2.1. visų darbuotojų, kurie atsakingi už paslaugos teikimą, įskaitant konteinerių identifikavimą, duomenų perdavimą, skundų (prašymų) nagrinėjimą ir registravimą, ataskaitų pateikimą, konteinerių apskaitą, telefonų numerius, fakso ir elektroninio pašto adresus;

20.2.2. ataskaitų formos ir turinys;

20.2.3. atliekų turėtojams teikiamų pranešimų formos;

20.2.4. atliekų turėtojų pranešimų nagrinėjimo tvarka;

20.2.5. informacinių lipdukų formas;

20.2.6. informacija apie senų informacinių lipdukų pakeitimą naujais;

20.2.7. savivaldybės atliekų turėtojų suskirstymas į atskiras aptarnavimo zonas;

20.2.8. mišrių komunalinių bei biologinių atliekų surinkimo grafikas;

20.2.9. mišrių komunalinių bei biologinių atliekų surinkimo ir vežimo maršrutai, apvažiavimo kelių atstumai, patikslintos bendro naudojimo konteinerių pastatymo vietos;

20.2.10. Užsakovui suteiktas prisijungimas prie Tiekėjo konteinerių identifikacinės sistemos (stebėjimui realiu laiku), suderinti duomenų perdavimo į Užsakovo programinę įrangą formatai, dažnumas ir kita informacija.
20.2.11. papildomai pastatytų konteinerių sąrašai;

20.2.12. konteinerių plovimo ir dezinfekcijos grafikas;

20.2.13. duomenys apie pritvirtintus konteinerių žymeklius;

20.2.14. raštiškas patvirtinimas, kad visuose šiukšliavežiuose įrengta konteinerių indentifikavimo sistema.

20.3. Paslaugos teikimo mėnesio ataskaitoje, kuri teikiama už kiekvieną mėnesį iki sekančio mėnesio 5 dienos, pateikiama informacija (ne mažiau kaip) apie paslaugą:

20.3.1. duomenys apie per mėnesį gautų, patenkintų, nepatenkintų, nepagrįstų prašymų, pranešimų skaičių, skundų, nurodant skundo grupę (pagal šių techninių specifikacijų 16.4 punktą), skaičių bei kita informacija, kaip nurodyta šiuose pirkimo dokumentuose; kartu pateikiant visų gautų, patenkintų, nepatenkintų, nepagrįstų prašymų, pranešimų skundų kopijas;

20.3.2. duomenys apie konteinerių, pagal kiekvieną grupę (paskirtį, tūrį ir t.t. bei atliekų turėtojo tipą – fizinis ar juridinis asmuo), ištuštintų per mėnesį skaičių;

20.3.3. duomenys apie per mėnesį neištuštintų konteinerių, ne dėl Paslaugos teikėjo kaltės, pagal kiekvieną grupę, skaičių, nurodant neištuštinimo priežastis;

20.3.4. duomenys apie mišrių komunalinių atliekų bei biologinių atliekų kiekį, surinktą per mėnesį iš fizinių ir juridinių asmenų, bei pervežtą į komunalinių atliekų apdorojimo įrenginius;

20.3.5. duomenys apie apvažiavimo būdu surinktų didelių gabaritų ir kitų specifinių atliekų kiekius;

20.3.6. duomenys apie šalia bendro naudojimo konteinerių per mėnesį surinktų ir išvežtų didelių gabaritų ir kitų specifinių atliekų kiekius;

20.3.7. duomenys apie per mėnesį pakeistus ar pastatytus naujus konteinerius, nurodant priežastis dėl kurių pastatytas naujas ar pakeistas konteineris;

20.3.8. duomenys apie 3 kartus perpildytus konteinerius;

20.3.9. duomenys apie parduotus atliekų turėtojams konteinerius;

20.3.10. duomenys apie išdalintus atliekų maišus;

20.3.11. kita Užsakovo pareikalauta informacija.

20.4. Paslaugos teikimo metinėje ataskaitoje, kuri teikiama iki sekančių metų sausio 15 dienos, pateikiama ne mažiau kaip:

20.4.1. duomenys apie per metus gautų, patenkintų, nepatenkintų, nepagrįstų prašymų, pranešimų skaičių, skundų, nurodant skundo grupę (pagal šių techninių specifikacijų 16.4 punktą);

20.4.2. duomenys apie konteinerių, pagal kiekvieną grupę (tūrį ir t.t. bei atliekų turėtojo tipą – fizinis ar juridinis asmuo), ištuštintų per metus skaičių;

20.4.3. duomenys apie neištuštintų konteinerių, ne dėl Paslaugos teikėjo kaltės, pagal kiekvieną grupę, per metus skaičių, nurodant neištuštinimo priežastis;

20.4.4. duomenys apie mišrių komunalinių atliekų ir biologinių atliekų kiekį, surinktą iš fizinių ir juridinių asmenų, bei pervežtą į komunalinių atliekų apdorojimo įrenginius už praėjusius metus;

20.4.5. duomenys už praėjusius metus apie apvažiavimo būdu surinktų didelių gabaritų ir kitų specifinių atliekų kiekius;

20.4.6. duomenys apie šalia bendro naudojimo konteinerių per praėjusius metus surinktų ir išvežtų didelių gabaritų ir kitų specifinių atliekų kiekius;

20.4.7. duomenys apie išdalintus atliekų maišus;

20.4.8. duomenys apie per metus pakeistus ar pastatytus naujus konteinerius; 

20.4.9. duomenis apie per metus parduotus atliekų turėtojams konteinerius;

20.4.10. informaciją apie paslaugos vykdymo problemas, nurodant jų sprendimo būdus;

20.4.11. kita Užsakovo pareikalauta informacija.

20.5. Galutinė paslaugos ataskaita yra pateikiama likus trims mėnesiams iki Sutarties pabaigos. Šioje ataskaitoje nurodomi visi suminiai duomenys pateikiami metinėse ataskaitose, pasiūlymai Užsakovui kaip tobulinti paslaugas ateityje, kita Užsakovo prašoma informacija.

20.6. Visos Paslaugos teikėjo pasirašytos ataskaitos teikiamos popierinėje bei elektroninėje laikmenoje, po vieną vienetą Užsakovui. Ataskaitose visi duomenys pateikiami lentelėse. Elektroninėje laikmenoje ataskaita pateikiama Excel formatu. Užsakovas patvirtina ataskaitas per 10 darbo dienų.

__________________________

Priedai
1 priedas. Komunalinių atliekų bendro naudojimo konteinerių išdėstymas.

2 priedas. 2026 m. komunalinių atliekų surinkimo grafikai. 
3 priedas. Požeminių konteinerių eksploatavimo instrukcija.

